Foto’s: Jhb-nooddienste gereed vir oorstromingsRainbowFM het dié foto Donderdag op sosiale media gedeel van oorstromings buite hul kantoor in Florida in Johannesburg (22 Maart 2018). Foto: Twitter Die Stad Johannesburg se noodbestuursdienste het gesê hulle is op hoë gereedheidgrondslag nadat die Suid-Afrikaanse Weerdiens (SAWD) ŉ waarskuwing uitgereik het vir swaar reënval in die provinsie wat plek-plek tot vloede kan lei. Reën het byna heeldag oor die grootste deel van die provinsie geval en sal na verwagting deur die loop van die aand en môre nog voorkom. “Die Stad Johannesburg se noodbestuursdienste bly op hoë gereedheidsgrondslag om te verseker ons kan doeltreffend reageer op enige noodgeval wat in die stad kan voorkom,” het Robert Mulaudzi, woordvoerder van die nooddienste, gesê. Die swaar reënval is vir vyf provinsies voorspel en die SAWD het gewaarsku dat kitsvloede in enige van dié provinsies kan voorkom. Mulaudzi het gesê moniteringspanne is na sewe gebiede rondom Johannesburg ontplooi om enige gebeurlikhede te monitor en ook te fasiliteer indien dit nodig raak om mense te ontruim. Paaie in Vanderbijlpark oorstroom ná swaar reënval ook in die gebied (22 Maart 2018). Foto: Mario Barnard via ReenvalSA (Twitter) “Ons doen ŉ beroep op inwoners in laagliggende gebiede om die watervlakke te monitor en na hoër grond te beweeg indien nodig,” het hy gesê. Volgens die SAWD kan meer as 50 mm reën in sommige gebiede verwag word. Swaar reënval word verwag in die oostelike gedeeltes van die Vrystaat, in Noordwes, Gauteng, die Hoëveld van Mpumalanga en sekere gedeeltes van KwaZulu-Natal. Dié reënval kan tot Vrydag voortduur in Gauteng, die westelike gedeeltes van Mpumalanga, oostelike gedeeltes van Noordwes sowel as oostelike gedeeltes van die Vrystaat. Intussen is verskeie foto’s Donderdag op sosiale media gedeel van plekke in Gauteng wat reeds oorspoel het, asook swaar reënval op ander plekke in die land.